דף העבודה פותח בסדנת מורים בבית ברל
מנחות:  רחל קסנר, עדנה בן שלמה
חברי צוות: אג'מיל סופיאן, איזק שני, אלפסי חני, גרוסמן אורלי, יונג אתי, לוטרינגר יפה, מור מוריה, נצר רוני, סקוצילס נורית, פלד רחל, קלוג מימי, קפלן מיכל, רימון אילנה, שדה אירית, שיריון גאולה, 
שלומי-שיר סיגל

"חלבון הפלא"- לפטין (Leptin): מעורבותו בתהליכים בגוף
                ( מתוך מעריב, ד"ר נח ברוש 16.11.97, אלכס דורון 19.1.97 )

במחקר שנעשה באוניברסיטת אוהיו בארה"ב, נתגלה שההורמון לפטין מפעיל את
מנגנון הרבייה הנשי.
הורמון זה גורם לכך שרק נשים בעלות שומן מרמה מסוימת ומעלה יהיו פוריות. 
רמת שומן נמוכה מדי גורמת לשיבוש במנגנון הביוץ.

1. מה היתרון הביולוגי בביוץ שמתקיים רק בנשים להן רמת שומן מסוימת ומעלה?

במחקר בדקו 343 ילדות בנות 13-8, שאצלן עדיין לא הופיע מחזור הווסת. החוקרים בדקו 
אחת לחצי שנה את גובה הילדות, משקלן, כמות השומן שבגופן ורמת הלפטין שבדמן.
התברר שאצל בנות שרמת הלפטין בדמן הייתה קטנה מ 12.2 מיליונית גרם לסמ"ק דם - 
חל עיכוב בהופעת מחזור הווסת. כאשר רמת הלפטין עלתה מעל ערך זה הופיע מחזור 
הווסת ללא תלות בגיל הבנות.
במחקר נוסף שנערך באוניברסיטת קליפורניה הזריקו לפטין לנקבות צעירות של 
עכברי-מעבדה. במינוני לפטין גבוהים מסף מסוים, הן הגיעו לבגרות מינית מוקדמת
מקבוצת הביקורת. השחלות והרחם גדלו, רמות הורמוני המין עלו והן החלו להמליט 
מוקדם מהמקובל. כאשר הוזרקו מינונים גבוהים מאד של לפטין, העכברות רזו.
עדיין לא ברור חלקו של הלפטין בתזמון הבגרות המינית אצל נערים.

2. מה היה הטיפול לקבוצת הביקורת? הסבירו. 

3. מה הם ההבדלים העקרוניים בין שני המחקרים המתוארים?

העניין בלפטין גדל לאחר שהתברר שהורמון זה קשור גם לתופעת ההשמנה.
לפטין מופרש לדם מתאי שומן בגוף ומדכא את מרכז הרעב במח.
בנוסף לעכברות שרזו, גם עכברים זכרים שקבלו זריקות לפטין אכלו פחות מעכברים 
אחרים שלא טופלו.

4. מדוע, לדעתכם, רזו העכברים?
5. כספים רבים מושקעים במחקרים הקשורים ללפטין, לא רק באוניברסיטאות.
    מי עוד לדעתכם, ישקיע כספים במחקרים אלו ומדוע?

6. בעזרת תוצאות המחקרים נסו להסביר את התופעות הבאות:
n	ספורטאיות רבות העוסקות בפעילות מאומצת - סובלות מהפרעות במחזור.
n	אצל נשים אפריקאיות החיות באזורים שבהם שורר מצב של תת-תזונה, גיל הופעת 
       המחזור מתאחר.

7. הציעו טיפול לספורטאיות העוסקות בפעילות מאומצת וסובלות מהפרעות במחזור, 
    הסבירו הצעתכם.

8. בקטע מתואר מנגנון משוב הורמונלי, תארו את המשוב והסבירו האם מדובר במשוב חיובי 
    או שלילי.

9. למרות נוכחותו של הלפטין בגוף, רבים באוכלוסייה בעלי משקל עודף.
    מה לדעתך הסיבות לכך?  

מחקר נוסף שנערך במכון ויצמן העלה ש"חלבון הפלאים", הוא הלפטין, מעודד את 
התפתחות מחלת הסוכרת. לאינסולין תפקיד חשוב בוויסות רמת הסוכר בדם.
במחקר גילו כי עלייה בכמותו של הלפטין, מפריעה לפעילות התקינה של האינסולין.
התברר שבדמם של אנשים שמנים, שהם בעלי נטייה גדולה לפתח סוכרת, מצוייה 
כמות גדולה יחסית של לפטין- פי ארבעה בהשוואה לאנשים רזים. 

10. ממצאים אלו גרמו ל"אי נוחות" בקרב חברות התרופות, מדוע?

11. סכמו בטבלה את השפעות הלפטין על מערכות ותהליכים שונים בגופנו.
	
מערכת/פעילות
	השפעת הלפטין
	כמות הלפטין הנדרשת להשפעה	

			

"חלבון הפלא"- לפטין (Leptin): מעורבותו בתהליכים בגוף 
דף למורה

דף תשובות

1. 	רק נשים בעלות מאגרי שומן מספקים, תוכלנה להרות. ההריון מותנה במוכנות גופנית 
     פיסיולוגית של הגוף והסיכוי להמשך התפתחות תקינה של העובר גדול יותר.
2. קבוצת הבקרה לא קיבלה לפטין, מתאפשרת השוואה בין הקבוצות – מה השפעת 
    הלפטין.
3. באוהיו התבצעו מדידות ללא התערבות (באנשים), בקליפורניה בוצע ניסוי (בעכברים).
4. העכברים רזו משום שהמוח הגיב למסר מזויף כאילו הגוף שבע ועל כן אין צורך לאכול.
5. חברות תרופות, מכוני הרזייה, "גלולת הרזיה" תהייה להיט.
    לפטין עשוי לשמש כ"מונע השמנה" ואולי אף לעזור לדיאטות  להרזיה.
6. הנשים בשני המקרים רזות ותאי השומן שלהן מנוונים. לפטין מופרש מתאי שומן ולא 
    יופרש אצל הנשים שהוזכרו בשאלה, אי לכך יגרמו הפרעות/עיכובים במחזור.
7. תוספת לפטין, "מידע" למוח על נוכחות מספקת של שומן בגוף. 
8. מדובר בקשר שבין הפרשת הלפטין מתאים אוגרי שומן למרכז הרעב.
    תאי שומן (אישה לא רזה-----הפרשת לפטין---------מוח--------דיכוי הרעב.
    דיכוי מרכז הרעב-----אוכלת פחות----מרזה, פחות שומן-----פחות לפטין----
          הפסקת דיכוי מרכז הרעב--------שוב אוכלת, מצטבר שומן וחוזר חלילה.   	 
    דוגמה למשוב שלילי- מדכא מרכז השובע, אמור להקטין את הסטיות במשקל הגוף.
9. 	מנגנוני בקרת הרעב והשובע מורכבים ועדיין לא ברורים לנו די צרכם, משפיעים עליהם
     גורמים רבים נוספים. הרגלי האכילה שלנו אינם נובעים רק מצרכים פיזיולוגיים 
(גירויים עצביים והורמונליים) אלא גם ממוסכמות חברתיות וגורמים נפשיים.
10. שימוש מוגבר בלפטין יסייע בהרזיה, אך במקביל עלול לגרום לסוכרת.
     חברות התרופות צריכות להשקיע כספים נוספים במחקר ואטרקטיביות החומר קטנה.

11. השפעות הלפטין על מערכות ותהליכים שונים בגופנו:	

מערכת/פעילות	השפעת הלפטין                         	כמות הלפטין הנדרשת להשפעה	
מערכת הרבייה הנקבית	ביוץ	12.2 מיליונית גרם 	
מרכז הרעב	תחושת שובע	רמות גבוהות יותר	
פעילות האינסולין	פגיעה	רמות גבוהות מאד(x4)	

אפיון הפעילות:
קטגוריה  1: מס' 4:  מנגנוני רבייה . תת נושא: רבייה באדם.
מס' 9: תקשורת וויסות ותאום בצמחים ובבע"ח. תתי נושא:  הורמונים, הומאוסטזיס.
קטגוריה  2: 1, 6, 9, 12.
קטגוריה  3: 1, 5, 6, 8. 
מילות מפתח:  מחזור חודשי, מרכז הרעב (מח), סוכרת, אינסולין